﻿Către Parlamentele României şi Republicii Moldova 
                  
                                                                                                        Memorandum 
pentru Reîntregire 
Noi, membrii Consiliului Unirii, în cadrul căruia activează Partidul Naţional Liberal 
din Republica Moldova, Asociaţia veteranilor de război – 1992 ”Tiras-Tighina”, alte 
partide din Republica Moldova şi din România şi numeroase organizaţii 
nonguvernamentale, persoane din Diaspora românească - semnatari ai acestui 
Memorandum, purtători ai memoriei genetice a neamului românesc, comemorăm azi 
cu pioşenie şi mândrie cea de-a 95-a aniversare de la înfăptuirea Actului istoric de la 
27 Martie 1918, prin care Basarabia – golgota şi lacrima neamului românesc – revenea 
la Patria mamă. 
După o lungă perioadă de ocupaţie ţaristă (1812-1918) sosi, în sfârşit, ora astrală a 
Basarabiei de a se uni cu Ţara-mamă. Această unire a căpătat un cadru legal pe 27 
martie 1918, când, în şedinţa Sfatului Ţării de la Chişinău, se proclama Unirea 
Republicii Democratice Moldoveneşti (fosta Basarabie răpită) cu România : 
În numele poporului Basarabiei, Sfatul Ţării declară: «Republica Democratică 
Moldovenească (Basarabia), în hotarele ei dintre Prut, Nistru, Dunăre, Marea 
Neagră şi vechile graniţe cu Austria, ruptă de Rusia acum o sută şi mai bine de 
ani, din trupul vechii Moldove, în puterea dreptului istoric şi dreptului de neam, 
pe baza principiului ca noroadele singure să-şi hotărască soarta lor de azi înainte 
şi pentru totdeauna se uneşte cu mama ei România ». 
Trăiască Unirea Basarabiei cu România de-a pururi şi totdeauna! 
Preşedintele Sfatului Ţării, Ion Inculeţ; 
Vicepreşedinte, Pantelimon Halippa; 
Secretarul Sfatului Ţării, Ion Buzdugan 
Actul Unirii din 27 martie 1918, înscris cu litere de aur în istoria României, va 
rămâne pe veci legal şi sfânt, nefiind niciodată denunţat de nimeni! 
Ce a urmat după 28 iunie 1940, cunoaştem din documentele de arhivă, cercetările 
istoricilor români, de la noi şi din diferite ţări, ce atestă, de o manieră indubitabilă, că a 
avut loc un rapt tâlhăresc, criminal, o consecinţă directă a tranzacţiei sovieto-naziste 
din 23 august 1939 privind partajarea „sferelor de influenţă" între cele două regimuri 
totalitare ale secolului XX. 
Parlamentele multor state au considerat înţelegerea încheiată la 23 august 1939, între 
Guvernele sovietic şi german, ca nulă ab initio şi au cerut lichidarea consecinţelor 
ei politico-juridice, fapt relevat şi în Declaraţia de la Chişinău din 28 iunie 1991. 
La 27 august 1991 Parlamentul de la Chişinău PROCLAMA solemn, în virtutea 
dreptului popoarelor la autodeterminare, în numele întregii populaţii a Republicii 
Moldova şi în faţa întregii lumi: 
REPUBLICA MOLDOVA ESTE UN STAT SUVERAN, INDEPENDENT ŞI 
DEMOCRATIC, LIBER SĂ-ŞI HOTĂRASCĂ PREZENTUL ŞI VIITORUL, 
FĂRĂ NICIUN AMESTEC DIN AFARĂ, ÎN CONFORMITATE CU 
IDEALURILE ŞI NĂZUINŢELE SFINTE ALE POPORULUI ÎN SPAŢIUL 
ISTORIC ŞI ETNIC AL DEVENIRII SALE NAŢIONALE. 
Dacă ar fi înţeles strict clasa politică buchia Declaraţiei de Independenţă, ca 
document sfânt şi ar fi urmat calea decolonizării, decomunizării, modernzării şi 
dezvoltării, precum Ţările Baltice, am fi avut astăzi o altă situaţie politică şi social-
economică, alte perspective. 
Astfel, prin ignorarea făţişă a spiritului şi a conţinutului Declaraţiei, la cei 22 de ani de 
la proclamarea Independenţei, Republica Moldova încă nu a aruncat la groapa istoriei 
moştenirea sovietică nefastă. Bilanţul acestei perioade de timp este cumplit de 
tragic: două conflicte separatiste, o armată străină pe teritoriul statului, o 
societate divizată pe criterii etnice, o treime din cetăţeni plecaţi peste hotare, o 
limbă fără denumire, mimarea democraţiei, capturarea statului și a tuturor 
instituţiilor sale de către grupări corupte şi mafiote, interesele vitale ale poporului 
total neglijate, regres socio-economic pe toate dimensiunile. R.Moldova este cel 
mai sărac stat din Europa - la propriu şi la figurat. 
Geneza acestui handicap îşi are originea în minciuna ce a produs dezbinare şi haos în 
societate, în mutaţia oribilă, încă de la 1812, inoculată în mentalitatea basarabenilor pe 
durata celor 178 de ani de colonizare, deznaţionalizare şi genocid. 
Aceste adevăruri istorice trebuie spuse, cu toată tăria şi demnitatea, 
trebuie conştientizate şi asumate fără ură şi părtinire, ca bază pentru o reconciliere 
civică profundă şi durabilă. O altă abordare va însemna menţinerea poporului român în 
umilinţă, buimăcire şi rătăcire istorică, demolarea continuă a patrimoniului şi a 
valorilor naţionale, prin perpetuarea unor falsuri şi a unor valori străine neamului 
românesc. 
În ciuda eforturilor factorilor externi şi interni, ostili neamului românesc, la 22 
februarie 2012, s-a produs o coalizare a forţelor naţionale ale românilor de 
pretutindeni, apărînd o mişcare unionistă de larg consens naţional – „Consiliul Unirii” 
-succesor şi continuator al cauzei Consiliului Naţional al Unirii, fondat la 1 decembrie 
1991 de către un grup de parlamentari de la Chişinău şi Bucureşti, în frunte cu românul 
Mircea Druc. 
În 2013, pornind de la situaţia dramatică din cel de-al doilea stat românesc, se 
impune ieşirea la rampă a forţelor unioniste, cu un nou proiect politic, social, 
economic şi geopolitic, pragmatic şi sincronizat cu acţiuni şi paşi reali spre 
reîntregire… 
În activitatea sa , CU se ghidează  de conceptul  de program 
„MANIFESTUL  UNIONIŞTILOR”, promovându-şi consecvent moţiunea de 
integrare europeană, prin Unirea (Reîntregirea) cu România. 
Pentru noi, românii, anul 1918 a fost un an de o mare încărcătură simbolică pentru 
destinul neamului. 
Nicolae Bălcescu, ne-a lăsat o lege sfântă: „Naţiunea este mai importantă ca 
Libertatea. Pierdută, Libertatea se recapătă, dar Naţiunea odată distrusă, este 
definitiv dispărută!” 
Această povaţă a devenit izvorul din care sorbim adevărul, responsabilitatea şi mândria 
că suntem români, a devenit ideologia se ghidează în activitatea şi acţiunile sale 
Consiliul Unirii – platformă unionistă a tuturor românilor.  
Înfaptuirea statului naţional i-a permis naţiunii române valorificarea energiilor, a 
capacitaţilor creatoare de stimulare a progresului socio–economic. În anii interbelici 
România s-a înscris pe traiectoria modernizării autentice, aducându-şi, în plan 
internaţional, contribuţia substantială la opera de pace şi securitate. 
 
Fiind convinşi că starea de separare actuală a României este în totală contradicţie cu 
mostenirea lăsată de anul 1918, considerăm că ea trebuie corectată prin efortul tuturor 
fortelor politice, ale societăţii civile şi ale instituţiilor statutului şi că reunificarea, 
prin înlăturarea irevocabilă a consecinţelor Tratatului Ribbentrop-
Molotov,  distanţarea de minciună şi de comunism sunt, pentru R.Moldova, unicul 
mijloc de realizare a scopului suprem: îmbunătăţirea calităţii vieţii populaţiei şi 
integrarea în UE, recuperarea decalajelor economice considerabile faţă de Ţara-
Mamă, apoi – şi faţă de mediile pe UE: 
1. Ţinem sa aducem omagiul nostru profund celor 86 de deputaţi, români - basarabeni 
din Sfatul Ţării care, prin semnăturile lor, au devenit adevăraţi părinţi cofondatori, dar 
şi martiri ai României Întregite. 
2. Menţionăm, că Actul unificării statului naţional unitar român în 1918 a fost în mare 
măsură rodul puternicei solidarităţi a neamului românesc, exemplu ce ar trebui urmat 
de contemporanii noştri. Solicităm clasei politice, societaţii civile româneşti ca, 
împreună cu mass media de pe cele două maluri de Prut, să înceapă o campanie activă 
de educare a populaţiei în spiritul conştientizării imperativului reunificării Ţării. 
3. Prin activizarea Consiliului Unirii, cerem românilor de pretutindeni, inclusiv celor 
din Diaspora, să aibă pe agenda lor, ca prioritate absolută, susţinerea eforturilor pentru 
readucerea R.Moldova în România Reîntregită. 
4. Cerem Presedinţiilor, Parlamentelor, Guvernelor, partidelor politice, societăţilor 
civile din ambele state româneşti să adopte o pozitie comună şi unitară în problema 
naţională şi, în concordanţă cu idealurile unităţii naţionale şi ale Statului unitar Român, 
precum şi cu spiritul Declaraţiei de Independenţă a R.Moldova din 27 august 1991, să 
reconfirme Actul Unirii din 27 martie 1918, aducându-se ajustările respective în 
Constituţia României, după exemplul Germaniei reunificate. Ziua de 27 martie 
1918 să fie declarată sărbătoare naţională. 
5. Cerem ca autorităţile celor două state româneşti, de pe ambele părţi ale Prutului, să 
facă angajamente publice şi să asigure fondurile necesare pentru restabilirea, din 
anonimat, a monumentului, distrus de către Armata Sovietică în 1944, - “Turnul 
Dezrobirii Basarabiei” în s.Ghidighici, mun.Chişinău, cu edificarea ulterioară a 
Memorialului Patimilor Româneşti, care reprezintă omagiul adus martirilor români ai 
ocupaţiei sovietice, conformându-se Declaraţiei politice din 9 iunie 2009, prezentată în 
plenul Senatului de Preşedintele Comisiei de Politică Externă a Senatului, care 
susţinea necesitatea construirii acestui Memorial prin iniţiativele românilor din 
întreaga lume. 
6. Considerăm că cele două Guverne, de la Bucureşti şi Chişinău au datoria 
morală, faţă de destinul neamului românesc, săîntreprindă măsuri politice şi diplomatice 
concrete, pentru a sensibiliza opinia publică internaţională, instituţiile Uniunii 
Europene şi celelalte state, asupra dorinţei poporului român de reunificare printr-un 
proces asemănător celui al naţiunii germane. Cerem armonizarea politicii externe în 
direcţia reprezentării comune a unei politici naţionale, care să conducă la o tranziţie 
fără sincope, spre integrarea Basarabiei în România şi, prin aceasta, populaţia 
Basarabiei să obţină de drept cetăţenia Uniunii Europene. 
87,25% dintre români sunt de acord cu Unirea (Sunt rezultatele unui sondaj realizat 
de către Centrul Român de Studii şi Strategii şi publicat la 17 august 2012, care au 
scos în vedere că majoritatea covârşitoare a cetăţenilor României sunt de acord 
cu o eventuală Unire a celor două state româneşti).  
7. Îndemnăm partidele liberale, democratice de dreapta, ca forţe politice proromânesti 
şi prounioniste din R.Moldova, să dea dovadă de maturitate politică, înţelepciune şi să 
gaseasca modalitatea, în interesul naţional, ca, în cel mai scurt timp, să se unească 
într-un front comun, constituind o forta credibila si reprezentativă a populaţiei 
majoritare românesti din Basarabia.  
 
8. În scopul realizării dezideratului reîntregirii Ţării, Consiliul Unirii propune 
partidelor politice şi societăţii civile, spre discuţie, un proiect de concept (viziunea 
unioniştilor ) procedural de Reîntregire a Ţării: 
Premiza: Iniţierea proiectului să fie susţinută de ambele Parlamente şi coordonată la 
nivel de societăţi civile. 
Conţinutul structural al Conceptului: 
1.Pregătirea şi elaborarea unui studiu istorico-juridic în problema consecinţelor 
ruperii teritoriului de la Est de Prut de către Rusia (perioada 1812 - 2012); 
2. Argumentarea şi elaborarea scenariului Reîntregirii: 
2.1. Etapă I – pregătitoare: elaborarea proiectelor politice, culturale şi socio-
economice, în scopul consolidării societăţii de pe ambele maluri ale Prutului, în 
susţinerea ideii de Reîntregire a Ţării, după modelul german; pregătirea (cu strângere 
de semnături) şi înaintarea către autorităţile române a unei petiţii de revendicare a 
dreptului la cetăţenia română, prin adoptarea unui act normativ, conform căruia toţi 
basarabenii şi bucovinenii, care au depus, în condiţii legale, o cerere de recunoaștere a 
cetăţeniei române la Ministerul Justiţiei sau la Consulatul României din Chişinău, 
Cernăuţi sau Odesa, să fie recunoscuţi ca cetăţeni români şi repuşi în drepturile 
cetăţeneşti, prin eliberarea de către MAI a actelor de identitate. 
Noi, basarabenii ”suntem români şi punctum”. Statul Român nu ne-a retras cetăţenia, 
noi nu ne-am dezis de ea. Deci, suntem cetăţeni romani, cu întreruperi sub ocupaţie 
străină. Cazul e analogic celui al Mitropoliei Basarabiei. 
2.2. Etapă II – anularea consecinţelor Pactului Molotov-Ribentrop şi realizarea actului 
Reîntregirii prin deciziile Parlamentelor de la Bucureşti şi Chişinău; 
            3. Apriori (premărgător) procesului propriu-zis de Reîntregire: 
3.1. Elaborarea şi punerea în acţiune a unui plan strategic de acţiuni comune pentru 
sincronizarea proceselor social-economice din cele două state românești, elaborarea şi 
realizarea proiectelor comune, în special privind modernizarea societăţii şi dezvoltarea 
Infrastructurii; 
3.2. Iniţierea şi negocierea cu UE, SUA şi România a unui plan de modernizare 
multidimensional, a unui Plan MARSHALL.  
Proiectul elaborat urmează a fi mediatizat pentru discuţii şi îmbunătăţiri din partea 
societăţii civile, a partidelor politice şi a instituţiilor publice de pe ambele maluri ale 
Prutului, aprobat ulterioar de către ambele Parlamente. Noi vedem o Românie 
reîntregită, prin prisma potenţialului uman şi a atuurilor politico-economice ale 
României modernizate, cu care ne vom mândri noi, copii şi nepoţii noştri : O Ţară cu 
o populaţie de peste 25 milioane de locuitori, cu un grad înalt de securitate, 
România va deveni a doua mare piaţă în Europa Centrală. Poziţia sa geografică, 
geopolitică, tezaurul naţional, importanţa resurselor naturale, potenţialul 
intelectual şi o mână de lucru calificată sunt factori favorizanţi. 
Dumnezeu sa ajute Naţiunea Româna să-si împlineasca idealul naţional al 
Reîntregirii. 
Chişinău, 27 martie 2013 
 
